Հրդեհ Քարթալքայա լեռնադահուկային հանգստավայրում

**Հրդեհ Քարթալքայա լեռնադահուկային հանգստավայրում**, հրդեհ, որը տեղի է ունեցել 2025 թվականի հունվարի 21-ին Թուրքիայի Բոլու մարզի Քարթալքայա լեռնադահուկային հանգստավայրի Grand Kartal հյուրանոցում, որի արդյունքում զոհվել է 78 մարդ, 51-ը՝ վիրավորվել։

## Պատմություն
Քարթալքայա լեռնադահուկային հանգստավայրը գտնվում է Թուրքիայի Բոլու նահանգի Քյորօղլու լեռներում։ Այն ծովի մակարդակից 2200 մետր բարձրության վրա է։ Հրդեհը տեղի է ունեցել 12-հարկանի (այլ տվյալներով՝ 11-հարկանի) Grand Kartal հյուրանոցում։ Հյուրանոցի ճակատային հատվածը պատված է եղել փայտով։ Հրդեհի պահին հյուրանոցում եղել է 238 մարդ։ Դեպքը տեղի է ունեցել դպրոցական արձակուրդների ժամանակ, երբ Ստամբուլից և Անկարայից բազմաթիվ ընտանիքներ երեխաներով  մեկնել են Բոլա լեռնային հանգստավայրեր։  

Հրդեհը սկսվել է Թուրքիայի ժամանակով 3:27 սահմաններում: Ըստ նախնական տվյալների՝ հրդեհը բռնկվել է չորրորդ հարկի ռեստորանի տարածքում, այնուհետ տարածվել վերին հարկեր։ Հրդեհի պահին դեպքի վայր է մեկնել շտապօգնության 267 աշխատակից, 30 հրշեջ մեքենա և շտապօգնության 28 մեքենա։ Բոլու նահանգի նահանգապետ Աբդուլազիզ Այդընը հայտնել է, որ փրկարարները ժամանել են միայն ժամը 4:15-ի սահմաններում։ Ուշացման պատճառը հանդիսացել է այն, որ հյուրանոը Բոլու քաղաքից գտնվում է հեռու։ Բացի այդ ուշացման պատճառ է հանդիսացել եղանակային պայմանները։ Շենքի գտնվելու վայրը ժայռի վրա նույնպես բացասաբար է ազդել հրդեհաշիջման աշխատանքների վրա: Նախազգուշական միջոցառումների շրջանակներում տարհանվել է նաև հարևան հյուրանոցը:  Հրդեհաշիջման գործողությունը շարունակվել է 12 ժամ։ 

Որոշ մարդիկ փորձել են շենքը լքել պատուհաններից՝ օգտագործելով անկողնային պարագաներից պատրաստված պարաններ: Ականատեսների վկայությամբ՝ ոչ հրդեհի հայտնաբերման համակարգը, ոչ հրդեհային ազդանշանը չեն աշխատել, և խուճապի մատնված հյուրերը ստիպված հայտնվել են ծխով լցված մութ միջանցքներում: Փրկվածները բողոքել են անվտանգության որևէ միջոցի բացակայությունից, օրինակ՝ հրդեհային աստիճանների կամ ծխի ցուցիչների: 

Հրդեհի հետևանքով զոհվել է առնվազն 78 մարդ, այդ թվում՝ երկուսը, որոնք ցած են նետվել պատուհաններից՝ փորձելով փախչել։ Եվս 51 մարդ վիրավորվել է, այդ թվում՝ մեկը ծանր վիճակում։ Մահացածների մեծ մասը հավանաբար շնչահեղձ է եղել:

Հունվարի 27֊ին հայտնի է դարձել, որ հրդեհի պատճառով ձերբակալվել են մոտ 18 հոգի, այդ թվում Բոլուի փոխքաղաքապետն ու հրշեջ ծառայության պետի տեղակալը։

## Արձագանք
Թուրքիայի նախագահ Ռեջեփ Թայիփ Էրդողանը հայտարարել է, որ տարածք են ուղարկվել ներքին գործերի, առողջապահության, աշխատանքի և սոցիալական ապահովության, մշակույթի և զբոսաշրջության նախարարները՝ անհրաժեշտ աշխատանքները համակարգելու համար։ Կատարվածի պատճառները հետաքննելու գործը հանձնվել է վեց դատախազներից և հինգ մասնագետներից կազմված հանձնաժողովի։ Զբոսաշրջության նախարար Մեհմեթ Էրսոյը նշել է, որ 2021 և 2024 թվականների ստուգումների ժամանակ հրշեջ ծառայությունը հյուրանոցում լուրջ խնդիրներ չի հայտնաբերել հրդեհային անվտանգության առումով: 

Էրդողանը չորեքշաբթի օրը՝ հունվարի 22-ը, հայտարարել է ազգային սգո օր։ Սգո օր է հայտարարվել նաև Հյուսիսային Կիպրոսում։ 

Ցավակցություն հայտնողների շարքում են եղել նաև Եվրոպական միությունը, Ադրբեջանը, Պակիստանը, Հունաստանը, Արաբական Միացյալ Էմիրությունները, Հորդանանը,Քուվեյթը, Ուկրաինան, Հայաստանը, Կատարը, Իրանը, Սերբիան, Գերմանիան, Ռուսաստանը, Բոսնիա և Հերցեգովինան, Կոսովոն, Վրաստանը, Եթովպիան, Սոմալին, Եգիպտոսը, Բահրեյնը, Ուզբեկստանը Ղազախստանը։

## Ծանոթագրություններ

## Արտաքին հղումներ
*Հրդեհի պատճառով 66 մարդ է զոհվել Թուրքիայի լեռնադահուկային հանգստավայրում

Կատեգորիա:2025 Թուրքիայում
Կատեգորիա:Աղետներ Թուրքիայում
Կատեգորիա:Բոլուի մարզ
Կատեգորիա:Թուրքիայի հյուրանոցներ
Կատեգորիա:Հրդեհներ
Կատեգորիա:Հրդեհներ Ասիայում
Կատեգորիա:Հրդեհներ Թուրքիայում